অরিজিৎ-র বাড়িতে ঘুড়ি ওড়ালেন আমির, দুপুরের মেনুতে কী কী ছিল?

কলকাতা: প্লেব্যাককে বিদায় জানিয়েছেন অরিজিৎ সিং (Arijit Singh)। অরিজিতের সঙ্গে দেখা করতে রবিবার রাতেই হাজির হয়েছিলেন বলিউডের ‘মিস্টার পারফেকশনিস্ট’ আমির খান (Aamir Khan)। একগোছা পান নিয়ে অরিজিতের সঙ্গে দেখা করতে আসেন সুপারস্টার।

রবিবার রাতে মুর্শিদাবাদে পৌঁছন আমির। পরদিন সোমবার সকালে তিনি যান জিয়াগঞ্জে অরিজিতের বাড়িতে। সেখানে পৌঁছেই শহুরে ছন্দ ঝেড়ে ফেলে একেবারে ঘরোয়া মেজাজে ধরা দেন অভিনেতা। ছাদে উঠে দু’জনে মিলে মেতে ওঠেন ঘুড়ি ওড়ানোর আনন্দে। লাটাই হাতে আকাশের দিকে তাকিয়ে থাকা আমির। অভিনেতাকে দেখে অনেকেই বলছেন, ফিরে যাওয়া শৈশবের দিনগুলোয়।

আরও পড়ুন: মুক্তি পেল ‘ধুরন্ধর ২’-এর টিজার, কোন ইঙ্গিত রণবীরের?

অরিজিতের ছাদে লাটাই হাতেও দেখা যায় আমিরকে। কীভাবে অতিথি আপ্যায়ন হল জিয়াগঞ্জের তা জানার কৌতূহল বোধহয় রয়েছে সকলেরই।এই ঘরোয়া আড্ডার সঙ্গে তাল মিলিয়ে ছিল বাঙালি খাবারের আয়োজনও। অরিজিতের বাড়িতে দুপুরে পরিবেশিত হয় একেবারে দেশি মেনু। সুপারস্টারের জন্য সমস্ত খাবারের বন্দোবস্ত করেছিলেন অরিজিতের জেঠতুতো দাদা সুরিন্দর সিং। তিনি বলেন, ‘ভাই ফোন করে বলার পরে এ দিন দুপুর সাড়ে তিনটে নাগাদ সাদা ভাত, বাটার নান, চিকেন, মাটন কষা, মিক্সড ভেজ ও পনির বাটার মশালা পাঠিয়ে ছিলাম।’ কাজেই বোঝা যাচ্ছে নিরামিষ ও আমিষের নানা পদ ছিল আমিরের জন্য।